Twee dood in Sydney-gyselaarsdramaSydney-gyselaarsdrama op 15 Desember 2014 Foto: Sky News Die polisie in New South Wales in Sydney, Australië, het omstreeks 17:30 (Suid-Afrikaanse tyd) bevestig dat die gyselaarsdrama by ŉ Lindt-kafee beëindig is. Swaargewapende polisiebeamptes het die sjokoladekafee bestorm waar ŉ terroris persone 16 uur lank gyselaar gehou het. ŉ Beampte in ŉ bomverwyderingspak en ŉ bomverwyderingsrobot het in die kafee in beweeg net nadat die beamptes die gebou bestorm en die beseerde gyselaars van die perseel verwyder het. Sky News berig gerugte doen die ronde dat twee persone, waaronder die skieter, glo dood is. Sky berig verder minstens vier van die gyselaars is beseer, waarvan drie moontlik kritiek beseer is. Hul toestand is onbekend. ŉ Polisiebeampte is ook op die toneel beseer. Die skieter is intussen uitgeken as Haron Monis, ŉ 49-jarige vlugteling van Iran. Hy is glo op borgtog vrygelaat nadat hy in die hof verskyn het op aanklagte van seksuele oortredings. Sky News berig verder hy is ook in Australië berug daarvoor dat hy beledigende briewe stuur aan familielede van soldate wat in Afghanistan gesterf het. Klik hier om vorige stories oor die Sydney-gyselaarsdrama te lees.